โบรกจ่อขยับกำไรบจ.
หุ้นไทยฟื้น 24 จุดตามต่างประเทศ โบรกจ่อขยับกำไร บจ.หลังครึ่งปีออกมาดี ก.ล.ต.เชือดอดีตหุ้นใหญ่บิ๊ก UMS ใช้ข้อมูลภายใน
16 ส.ค. 2554

หุ้นไทยฟื้น 24 จุดตามต่างประเทศ โบรกจ่อขยับกำไร บจ.หลังครึ่งปีออกมาดี ก.ล.ต.เชือดอดีตหุ้นใหญ่บิ๊ก UMS ใช้ข้อมูลภายใน
ดัชนีหุ้นไทยฟื้นตัวตามตลาดหุ้นต่างประเทศ หลังจากช่วงวันหยุดดาวโจนส์พุ่งแรง ขณะที่นักลงทุนคลายความกังวลปัญหาเศรษฐกิจสหรัฐและหนี้ยุโรป ส่งผลให้หุ้นปิดตลาดที่ 1,086.32 จุด เพิ่มขึ้น24.25 จุด หรือ 2.28% มูลค่าการซื้อขาย 35,692 ล้านบาท ต่างชาติขาย 2,045 ล้านบาท
นายปริญทร์ กิจจาทรพิทักษ์ผู้อำนวยการฝ่ายวิเคราะห์ บริษัทหลักทรัพย์ (บล.) ฟาร์ อีสต์ กล่าวว่า หากพิจารณาในรายบริษัทที่ประกาศกำไรไตรมาส 2 และงวดครึ่งปีออกมาแล้ว ก็มีโอกาสที่จะปรับประมาณการกำไรปีนี้เพิ่มขึ้น เช่น บริษัทในกลุ่มพลังงาน โดยเฉพาะบริษัท ปตท. (PTT) กำไรไตรมาส 2 ของปีนี้ออกมาสูงกว่าที่นักวิเคราะห์คาดการณ์




ด้าน บล.ยูไนเต็ด (ประเทศไทย) ระบุว่า ฝ่ายวิจัยได้ปรับเพิ่มประมาณการกำไรปีนี้ของบริษัท เจริญโภคภัณฑ์อาหาร (CPF) ขึ้น 2% เป็น 16,385 ล้านบาท และปีหน้า 7% เป็น 17,234 ล้านบาท หลังผลดำเนินงานงวดครึ่งปีออกมาดี และแนวโน้มธุรกิจในช่วงครึ่งหลังยังเติบโตดี และราคาหมูที่แพงจะทำให้กำลังซื้อครึ่งปีหลังดีด้วย
บริษัท ซีเฟรซอินดัสตรี (CFRESH) แจ้งกำไรไตรมาส 2 ปี 2554 มีกำไรสุทธิ 14.27 ล้านบาท ลดลง 68.65% จากงวดเดียวกันของปีก่อนที่มีกำไรสุทธิ 45.53 ล้านบาท และงวด 6 เดือนมีกำไรสุทธิ 15.74 ล้านบาท ลดลง 78.45% ที่มีกำไรสุทธิ 73.06 ล้านบาท 
ทั้งนี้ เหตุที่กำไรลดลงเพราะกุ้งซึ่งเป็นวัตถุดิบหลักราคาพุ่งสูงขึ้น และค่าเงินบาทแข็งค่าขึ้น 7% เมื่อเปรียบเทียบกับงวดปีก่อน
นายเดวิด นาร์โดน ประธานเจ้าหน้าที่บริหาร บริษัท เหมราช กล่าวว่า ไตรมาส 2 มีกำไรสุทธิ31.1 ล้านบาท ลดลง 46% จากงวดเดียวกันของปีก่อน แต่ดีขึ้นจากไตรมาสแรกที่ขาดทุน ส่วนงวด 6 เดือนขาดทุนสุทธิ 1.9 ล้านบาทลดลง 100% จากงวดเดียวกันของปีก่อน
อย่างไรก็ตาม ครึ่งปีแรกขายที่ดินได้ 769 ไร่ และบริษัทได้เพิ่มเป้าขายที่ดินปีนี้อีกครั้งจาก 1,200 ไร่ เพิ่มเป็น 1,700 ไร่
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า คณะกรรมการเปรียบเทียบมีคำสั่งเปรียบเทียบปรับนายไพบูลย์ เฉลิมทรัพยากร เป็นเงิน 5.3 ล้านบาท นายพงศเฉลิม เฉลิมทรัพยากร เป็นเงิน 1.29 ล้านบาท นายชัยวัฒน์ เครือชะเอม เป็นเงิน 3.72 ล้านบาท ในกรณีขายหุ้นบริษัท ยูนิค ไมนิ่ง เซอร์วิสเซส (UMS) และใบสำคัญแสดงสิทธิซื้อหุ้นสามัญ (UMSW1) โดยอาศัยข้อมูลที่ได้จากการเป็นผู้บริหารของ UMS ก่อนที่ข้อมูลนั้นจะเปิดเผยต่อสาธารณะ และน.ส.ภัทรา เฉลิมทรัพยากร เป็นเงิน3.3 แสนบาท ในฐานะผู้ให้ความช่วยเหลือ
ทั้งนี้ ผู้ถูกเปรียบเทียบปรับทั้งหมด ล่วงรู้ผลดำเนินงานงวดไตรมาส 4 ปี 2551 กำไรจะลดลงอย่างมาก จากการตั้งค่าเผื่อการลดลงของมูลค่าคงเหลือจึงได้ขายหุ้นออกมา ซึ่งเป็นการกระทำที่ใช้ข้อมูลภายในเป็นการเอาเปรียบบุคคลอื่น เป็นการกระทำที่ฝ่าฝืนมาตรา 241 มีความผิดต้องระวางโทษตามมาตรา 296